

**A Pesti Művész Színház Színházi Egyesület**

A **Pesti Művész Színház Színházi Egyesületet** budapesti székhellyel **Fogarassy András színművész 2000-ben alapította** azzal a céllal, hogy elsősorban a hazai **gyermekközönség** számára színvonalas, érthető, a szakmai követelményeknek minden téren megfelelő előadásokat hozzon létre. Két évvel később már **felnőtt előadások** – főként **a magyar és világirodalom klasszikus tárházából, illetve kortárs magyar szerző műveiből készült produkciók,** vígjátékok, operettek - is szerepeltek a repertoáron. Az elmúlt közel húsz évben **közel hatvan gyermek, illetve felnőtt színdarabot állítottunk színpadra** és vittük el a színműveket különböző városokba, kulturális és oktatási-nevelési intézményekbe, művelődési házakba, városi színházakba, falvakba. **A nemzeti kulturális identitás megőrzésében vállalt szerepünk kiemelt**. A magyar operettet, mint az egyik **magyar hungarikum terjesztését** egy évtizede tűzte zászlajára színtársulatunk. Így azon települések is **hozzájuthatnak az élő zene közreműködésével** megszületett zenei előadásokhoz, akik nem laknak kőszínházak közelében.

A Pesti Művész Színháza Színházi Egyesület, továbbra is megtartva előd egyesülete hagyományait, évente egy-két gyermek és felnőtt előadással bővíti repertoárját.

**Jelenleg repertoárunk 28 gyermek, 2 ifjúsági és 23 felnőtt darabból** választhatnak megrendelőink, de már készülünk az új bemutatókra.

2019-ben 308 előadást tartottunk 73061 nézőnek, Budapesten és az ország összes megyéjében. Határon túl 17 előadást tartottunk 4379 néző számára. Előadásaink 40%-a gyermekszínházi produkció. Az idei évben bekapcsolódtunk a Lázár Ervin Programba, nyolc tankerületben több ezer gyereknek játszottunk az elmúlt három hónapban.

2020-ban három bemutatót tartottunk: a Lili bárónő című nagyoperetteket, Imádok férjhez menni című vígjátékot és a Hamupipőke című zenés mesejátékot.

**A gyermekeknek szóló előadásainknál** hisszük és valljuk, hogy az ifjúság fejlődésére pozitív hatással van a kulturális élmény, **értékrendjük pozitív irányba** változik a meseszínház által. Missziónknak érezzük a magyar nyelv ápolását és tisztaságának megőrzését. Többször látogatunk el közoktatási intézményekbe, ezzel is erősítve a színházra nevelés fontosságát, **a művészetpedagógiai programhoz történő kapcsolatok megvalósítását** *(pl. Kukamese,.Dr. Bubó, Nyakigláb, Csupaháj, Málészáj, Süsü, stb.).* A gyermekelőadásokban sajátosan egyedi, formanyelvében **a klasszikus színházat ötvöző**, kissé kritikusan szemlélő előadásmódot alakítottunk ki. A darabválasztásban mindig az új formanyelvek keresését tűztük ki célul. Ezen mai formanyelv keresése mellett a **musical mese** színházi megoldásait is kerestük, hogy célközönségünket a gyermekeket, mindig és minél többször el tudjuk érni. A gyermekdarabokkal célunk a 4-12 éves korosztály számára az **esztétikai, morális, identitásbeli elhelyezkedésüket segíteni a világban,** egyben **ellenpontot képezni a tömegkultúrával szemben,** bízva abban, hogy ennek mentén befogadókká válnak a gyermekek a magasabb kulturális termékek iránt is.

**A felnőtt előadásaink keretében** olyan színdarabokat állított színre a színház, melyekben egyértelműen fellelhető az az alkotói szándék, hogy újat és mégis érthetőt nyújtson a közönségünknek az igényes szórakoztatás mellett.Mindazok a színdarabok, melyeket bemutatunk, új és új rendezőkkel, dramaturgokkal, zene és dalszövegírókkal rendelkeznek, hogy szakmailag biztosított legyen a megújulás minden egyes előadásban.

**Mind a gyermek, mind pedig a felnőtt előadások között szerepel magas kulturális értékeket képviselő darab,** mely a magyar kultúrtörténet jelentős eseményének, vagy személyiségének állít emléket. **A nemzeti kulturális identitás megőrzésében vállalt szerepünk** többek között megmutatkozik: - gyermekelőadások – A futrinka utca lakói, Frakk a macskák réme, Vuk, Süsü a sárkány, Szaffi, Bambi, Dr. Bubó, - felnőtt előadások – Mária főhadnagy Leibstück Máriának állít emléket, Mártírok az 1956-os fiatalok hősiességére emlékeztet, a Petőfi-játék Petőfi Sándor életét mutatja be modern, street workout musical formában.

Törekszünk arra, hogy a népszerű történetek interpretálása mellett, **magyar szerzők** műveit is bemutassuk. Bálint Ágnes, Bencze Balázs, Csukás István (a Süsü c. előadásunk elérte az ezredik előadásszámot), Bencsik Imre, Eisemann Mihály, Fekete István, Fényes Szabolcs-Harmath Imre, Harsányi Gábor, Huszka Jenő-Szilágyi Jenő, Jókai Mór, Karinthy Frigyes, Lehár Ferenc-Békeffi István, Radványi Balázs, Szenes Iván, Szirmai Albert, Vaszary Gábor és még sokan szerepeltek a színház „szerzői” között.

Nagy hangsúlyt fektetünk arra, hogy **a társulatba** mindenképpen végzett színészek kerüljenek, de **rendszeresen foglalkoztatunk ifjú színészhallgatókat,** szárnyaikat bontogató fiatalokat, ezáltal támogatjuk a fiatal művészek pályakezdését és kibontakozását.

A nyári Pécsi Szabadtéri Játékok rendszeres részvevője vagyunk, ahonnan már több **díjat** is sikerült elhoznunk.

A színház jól pozícionált honlapot működtet, melyet folyamatosan és igényesen fejleszt, emellett a közösségi oldalakon is jelen vagyunk.